Melkrivier-plaasaanval: ‘Dis ŉ wonderwerk dat hy lewe’Berdus Henrico en Estelle Nieuwenhuys. Foto: Via Facebook Een van die drie koeëls wat Berdus Henrico (39) Dinsdag tydens ŉ plaasaanval in Limpopo getref het, het die hoofslagaar in sy nek skrams gemis. Dié koeël het hom onder sy kaak getref en is agter by sy nek uit. Die ander twee koeëls het in sy skouer vasgesit. Een koeël is eers Donderdagmiddag verwyder en Henrico gaan tot Maandag moet wag sodat toetse gedoen kan word om vas te stel wanneer die oorblywende koeël verwyder kan word. Chrisna Henrico-Van der Merwe, Henrico se suster, het Vrydag aan Maroela Media gesê haar broer is intussen uit die hospitaal ontslaan en is op sterk pynmedikasie en antibiotika. “Dinge het uiteindelik begin beter gaan nadat ŉ private dokter in Bela-Bela onderneem het om hom te behandel, want hy was sedert die aanval in staatshospitale en het skanderings ondergaan, maar is nie geopereer om die koeëls te verwyder nie. Sy wonde is ook nie behoorlik skoongemaak nie,” het Van der Merwe gesê. “Die private dokter het gereël dat Berdus uit die hospitaal ontslaan word en het ook vervoer van die hospitaal na sy praktyk gereël. Die een koeël het vlak in sy skouer gesit en die dokter kon dit sommer in sy praktyk uithaal. Sy wonde is ook daar vir die eerste keer behoorlik skoongemaak. Die dokter het my broer ontslaan sodat hy by die huis kan aansterk en nie meer frustrasie in ŉ hospitaal deurmaak nie. Ons verkies dit so, want nou kan hy en sy verloofde saam wees en deur die trauma werk, waar toe hy in die hospitaal was, hulle mekaar nie die heeltyd kon sien nie.” Henrico en sy verloofde, Estelle Nieuwenhuys, bly tans by familie in Bela-Bela. Hy moet Maandag ŉ ortopeed gaan sien, waarna verdere mediese behandeling bepaal sal word. Maroela Media het vroeër berig die verloofde paartjie is Dinsdagaand omstreeks 21:00 deur drie gewapende verdagtes op ŉ plaas buite Vaalwater aangeval. Hulle was alleen in die huis op ŉ plaas in die Melkrivier-omgewing waar Henrico die plaas vir iemand bestuur. Dit is nie duidelik hoe lank die aanvallers in die huis was nie. Henrico en Nieuwenhuys het in ŉ stadium in ŉ stoeiery met die verdagtes betrokke geraak, waartydens Henrico drie keer geskiet en aangerand is. Die aanvallers het ook op Nieuwenhuys geskiet en haar skrams getref. Die aanvallers het met elektriese ware en ŉ geweer op die vlug geslaan. Lt.kol. Moatshe Ngoepe, provinsiale polisiewoordvoerder, het Vrydag aan Maroela Media gesê niemand is nog in verband met die voorval in hegtenis geneem nie. Die Dorset-polisie ondersoek ŉ saak van huisroof en poging tot moord. Die ondersoek duur voort. Van der Merwe het intussen ŉ trust gestig om haar broer met mediese onkostes te help, aangesien hy nie ŉ mediese fonds het nie. Mense wat ŉ bydrae wil maak, kan vir haar ŉ e-pos stuur by [email protected].